今古路行
作者：司馬光
朝代：宋

paragraphs: 出門道路多，縱横不我測。
我今欲遠行，須問曾行客。
徐徐逢路人，咨問青松側。
客曰君何往，答曰遊京邑。
客乃指要路，而言行有益。
古路雖大道，不如今路直。
但行今人路，猶如假羽翼。
彼客别我去，獨自踟躕立。
爲見今古路，無乃須差忒。
今路足輪蹄，古路饒荆棘。
欲行今人路，恐背古人迹。
擬行古人路，今人笑迂僻。
又擬不出門，奈有饑寒逼。
哀哀於此情，悠悠蒼天色。
不避今人嫌，路須行古陌。
古陌雖然遠，且保無厥失。
勉哉自勉哉，前古難知識。
不復見楊朱，萬古凝愁魄。